**Arvid Holm** (s. 3. marraskuuta 1998 Ljungby, Ruotsi) on ruotsalainen jääkiekkomaalivahti, joka pelaa SHL-joukkue Färjestad BK:ssa lainalla NHL-seura Winnipeg Jetsista.

Ura
---

Holm on IF Troja-Ljungbyn kasvatti. Kaudella 2015–2016 hän puki seuran paidan yhteen otteluun Ruotsin kolmanneksi korkeimmalla sarjatasolla Hockeyettanissa. Kaudeksi 2016–2017 Holm siirtyi Karlskrona HK:n J20-junioreihin. Hän puki samalla kaudella myös kahteen SHL:n runkosarjaotteluun, mutta Holm jäi kuitenkin ilman peliaikaa.

Winnipeg Jets varasi Holmin kuudennella kierroksella 167. pelaajana NHL:n varaustilaisuudessa 2017. Kaudella 2017–2018 hän jatkoi Karlskronan J20-junioreissa ja puki seuran paidan kahdeksaan SHL:n runkosarjaotteluun, mutta Holm jäi kuitenkin ilman peliaikaa. Kauden päätteeksi Karlskrona putosi HockeyAllsvenskaniin, jonne Holm teki vuoden mittaisen ammattilaissopimuksen toukokuussa 2018. Hän pelasi kaudella 2018–2019 ensimmäiset miesten pelinsä ja pelasi Allsvenskanissa tulokaskautensa aikana 32 runkosarja- ja viisi SHL:n nousukarsintasarjan ottelua torjuen yhden nollapelin.

Kaudeksi 2019–2020 Holm siirtyi vuoden mittaisella sopimuksella SHL-joukkue Färjestad BK:hon. Hän lähti kauteen Markus Svenssonin aisaparina. Holm teki miesten pääsarjadebyyttinsä Mestarien liigassa 7. syyskuuta 2019 vieraissa slovakialaista HC Banská Bystricaa vastaan. Hän torjui Färjestadin 3–4-jatkoaikavoittoon päättyneessä ottelussa 31 kertaa. SHL-debyyttinsä Holm teki runkosarjan toisella kierroksella 17. syyskuuta 2019 vieraissa Skellefteå AIK:ta vastaan. Hän torjui Färjestadin 3–1-tappioon päättyneessä ottelussa 22 kertaa. SHL-uransa ensimmäisen ja kauden ainoaksi jääneen nollapelinsä Holm torjui kolmannessa ottelussaan, kotidebyytissään 5. lokakuuta 2019 IK Oskarshamnia vastaan. Färjestad voitti ottelun lopulta murskalukemin 12–0, mikä on joukkueen kaikkien aikojen suurinumeroisin voitto Elitserienissä/SHL:ssä. Holm torjui ottelussa 17 kertaa. Hän nousi kauden mittaan Färjestadin ykkösmaalivahdiksi ja pelasi tulokaskautensa aikana 31 runkosarjaottelua torjuen 20 voittoa. CHL:ssä Holm pelasi kaksi ottelua. Tammikuussa 2020 hän teki Färjestadin kanssa vuoden mittaisen jatkosopimuksen.

Kesäkuussa 2020 Holm teki kolmivuotisen NHL-tulokassopimuksen Winnipeg Jetsin kanssa. Hänen kausipalkkansa NHL:n puolella on 873 333 dollaria. Holm pelannee kauden 2020–2021 kuitenkin vielä lainalla Färjestadin SHL-joukkueessa.

Muuta
-----

Holmin pikkuveli Vilgot pelaa maalivahtina IF Troja-Ljungbyn J18-junioreissa.

Tilastot
--------

|   |   | Runkosarja |   | Pudotuspelit |   |
| --- | --- | --- | --- | --- | --- |
| Kausi | Joukkue | Liiga | O | V | H | T | MIN | PM | NP | PMK | TP% | O | V | H | MIN | PM | NP | PMK | TP% |
| 2018–2019 | Karlskrona HK | Allsvenskan | 32 | 16 | 15 | 0 | 1840 | 79 | 1 | 2.58 | 90,7 | – | – | – | – | – | – | – | – |
| 2019–2020 | Färjestad BK | SHL | 31 | 20 | 10 | 0 | 1824 | 69 | 1 | 2.27 | 91,5 | – | – | – | – | – | – | – | – |

Lähteet
-------

* Arvid Holm The Internet Hockey Databasessa (englanniksi)
* Arvid Holm Eurohockey-sivustolla (englanniksi)
* Arvid Holm *Elite Prospects*. Everysport Media Group AB.  (englanniksi)

### Viitteet

1. 1 2 3 4  Arvid Holm *Elite Prospects*. Everysport Media Group AB.  (englanniksi)
2. ↑  Andersson, Richard: Juniorrapport Maj *laget.se*.  2.5.2016. Sportion Media Group AB. Viitattu 16.6.2020. (ruotsiksi)
3. 1 2  Arvid Holm Eurohockey-sivustolla (englanniksi)
4. ↑  Johansson, Mikael: Inte mindre än sex nyförvärv presenterades på kvällens sillyseason-träff *khk.se*.  4.5.2018. Karlskrona Hockey Klubb Holding AB. Viitattu 16.6.2020. (ruotsiksi)
5. ↑  Matches *championshockeyleague.com*.  7.9.2019. Champions Hockey League (CHL) AG. Viitattu 16.6.2020. (englanniksi)
6. ↑  Bergh, Martin: Andra raka på hemmaplan för Skellefteå *SHL.se*.  17.9.2019. SHL AB. Viitattu 31.5.2020. (ruotsiksi)
7. ↑  Hägglund, Johannes: Tvåsiffrigt och historisk seger för Färjestad *SHL.se*.  5.10.2019. SHL AB. Viitattu 31.5.2020. (ruotsiksi)
8. ↑  Hägglund, Johannes: Tvåsiffrigt och historisk seger för Färjestad *SHL.se*.  5.10.2019. SHL AB. Viitattu 31.5.2020. (ruotsiksi)
9. ↑  Arvid Holm The Internet Hockey Databasessa (englanniksi)
10. ↑  Olausson, Robin: SHL-rookien förlänger med Färjestad *Hockeysverige.se*.  20.1.2020. NewsMe. Viitattu 31.5.2020. (ruotsiksi)
11. ↑  Jets sign goaltender Arvid Holm to a three-year, entry-level contract *nhl.com/jets*.  15.6.2020. WINNIPEG:  Winnipeg Jets. Viitattu 16.6.2020. (englanniksi)
12. ↑  Tuomala, Toni: Winnipeg kiinnitti kerralla kaksi nuorta lupaustaan tulokassopimuksiin *suomikiekko.com*.  15.6.2020. Nordic Sport Media. Viitattu 16.6.2020.
13. ↑  Vilgot Holm *Elite Prospects*. Everysport Media Group AB.  (englanniksi)